<classify> HOSPITALI ya Rufaa ya Mkoa wa Simiyu imesitisha huduma ya upimaji na utoaji wa chanjo ya homa ya ini kwa wagonjwa wapya kutokana na kuishiwa na chanjo ya ugonjwa huo.Mtaalamu wa maabara wa hospitali hiyo, Raphael Kambona, amesema wanakutana na changamoto ya upatikanaji wa chanjo ya kutosha ya homa ya ini, hali iliyowalazimu kusitisha huduma hiyo kwa muda.Alisema hayo jana ofisini kwake na kueleza kuwa, ndani ya kipindi cha miezi sita tangu hospitali hiyo ianze kutoa huduma hiyo, mwitikio wa wananchi wa kupima na kupatiwa chanjo umekuwa mkubwa.Kwa sasa mwitikio wa wananchi ni mkubwa hali inayotulazimu kusitisha kupokea wateja wapya wa chanjo kwani kutokana na akiba tuliyonayo kuwa kidogo.Watu wanajitokeza kwa wingi kupima na kupatiwa chanjo ya homa ya ini baada ya kutangaziwa huduma hiyo kutolewa hospitalini hapa. Tunakutana na changamoto ya uhaba wa chanjo, maana akiba iliyopo inahifadhiwa kwa ajili ya kukamilisha chanjo za wale walioanza, alisema na kuongeza: Tumekuwa tukiwarudisha wateja wetu kwa sababu ya uhaba wa hizi chanjo, tunafanya hivyo ili wale waliokwishaanza waweze kupata kwa mtiririko unaotakiwa na tukishawaanzishia ni lazima tuwakamilishie dozi ya awamu tatu.Kambona alisema katika kipindi cha miezi sita, jumla ya wananchi 251 sawa na asilimia 3.2 walijitokeza kupata huduma ya upimaji na chanjo ya homa ya ini, kati ya hao wanane waligundulika kuwa na homa hiyo na kupewa rufaa kwenda Hospitali ya Bugando kwa ajili ya matibabu zaidi.Naye Mganga Mfawidhi wa Hospitali ya Rufaa ya Mkoa wa Simiyu, Dk Matoke Mahanji, alisema kadiri hospitali hiyo inavyoendelea kufanya kazi ndivyo itakavyoweza kujitosheleza kwa kila kitu.Alisema kwa sasa hospitali hiyo bado changa ila ni matumaini yao watazidi kupanuka na kuboresha huduma muhimu ambazo kwa sasa hazijakamilika. Alisema wamefanikiwa kutoa huduma tembezi kwa wananchi 924 wakati wa maadhimisho ya maonesho ya Nanenane.  <topic>: KITAIFA 